L-2019 ifakkar il-25 anniversarju tal-Aġenzija Ewropea għas-Sigurtà u s-Saħħa fuq il-Post tax-Xogħol (EU-OSHA) f'Bilbao. B'ċelebrazzjoni ta' din l-okkażjoni, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, Marianne Thyssen, qalet: “F'dawn l-aħħar 25 sena, il-leġiżlazzjoni Ewropea u l-isforzi bla waqfien tal-EU-OSHA ġabu l-postijiet tax-xogħol tagħna aktar sikuri, taktar sani u aktar produttivi. L-Ewropea hija pijunier u għandha wħud mill-ogħla standards ta's-saħħa u s-sikurezza fuq ix-xogħol fid-dinja. Qegħdin nindirizzaw l-akbar kawża ta' mwiet fuq il-post tax-xogħol: il-kanċer okkupazzjonali. Naqqasna l-għadd ta' ħaddiema li mietu b'aċċident fuq ix-xogħol bi kważi 25 %, u l-għadd ta' ħaddiema li rrapurtaw problema tas-saħħa b'10 %. L-Aġenzija kellha rwol kruċjali biex dan jinkiseb, u kienu involuti mill-qrib ukoll l-imsieħba soċjali li addattaw l-isforzi tagħna għar-realtà tal-kumpaniji. Il-Pilastru Ewropew tad-Drittijiet Soċjali pprovda l-appoġġ fl-ogħla livell politiku biex il-postijiet tax-xogħol Ewropej isiru saħansitra aktar sikuri u sani, u twaqt il-mandat tiegħi, ressaqt proposti konkrekti biex il-ħaddiema jiġu protetti aktar kontra l-kimiċi li jikkawżaw il-kanċer. Se nkomplu l-ħidma tagħna biex iintejbu lill-Ewropa biex tkun post fejn il-ħaddiema Ewropej kollha jmorru lura d-dar kuljum b'saħħithom u sikuri wara x-xogħol.” Kuntest Il-protezzjoni tas-saħħa u s-sikurezza tal-ħaddiema tal-UE hija prijorità ewlenija għal din il-Kummissjoni. L-UE ilha fuq quddiem fl-istandards għoljin tal-protezzjoni tal-ħaddiema. Mill-bidu ta' dan il-mandat, il-Kummissjoni minnufih ippreżentat tliet reviżjonijiet Direttiva dwar il-Karċinoġeni u l-Mutaġeni biex titkompla din il-ħidma. Bl-introduzzjoni ta' valuri ta' limitu indikattivi ġodda jew aktar stretti għal 22 kimika li jikkawżaw il-kanċer fuq il-post tax-xogħol, fil-50 sena li ġejjin se jissalvaw mill-mewt prematur aktar minn 100,000 persuna, u se jkunu iżjed protetti aktar minn 20 miljun ħaddiem fl-Ewropa. Barra minn hekk, f'Jannar tal-2017 il-Kummissjoni nediet programm ta' sentejn għall-aġġornament tal-leġiżlazzjoni tal-UE dwar is-saħħa u s-sikurezza. L-għan ta' dan il-programm huwa li jiżgura li l-qafas tal-UE għas-saħħa u s-sikurezza jibqa' validu fil-futur, li joħloq kundizzjonijiet ekwi fl-UE u li jżid il-konformità u l-eżekuzzjoni fil-prattika. L-Aġenzija Ewropea għas-Sigurtà u s-Saħħa fuq il-Post tax-Xogħol (EU-OSHA) tikkontribwixxi biex l-Ewropa ssir post fejn wieħed jaħdem b'mod aktar sikur, iżomm aktar b'saħħtu u jkun aktar produttiv. L-Aġenzija twettaq ir-riċerki, tiżviluppa u xxerred l-informazzjoni affidabbli, ibbilanċjata u imparzjali dwar is-saħħa u s-sikurezza, u torganizza l-kampanji ta' sensibilizzazzjoni pan-Ewropej. Din l-Aġenzija ġiet stabbilita mill-Unjoni Ewropea fl-1994 u hija bbażata f'Bilbao, fi Spanja. Hija tgħaqqad flimkien rappreżentanti tal-Kummissjoni Ewropea, tal-gvernijiet tal-Istati Membri, tal-organizzazzjonijiet tal-impjegaturi u tal-ħaddiema, kif ukoll esperti ewlenin minn kull Stat Membru tal-UE u lil hinn minnha. Għal aktar informazzjoni Stqarrija għall-istampa: Ħarsien għall-ħaddiema kontra s-sustanzi kimiċi li jikkawżaw il-kanċer: Stqarrija tal-Kummissarju Thyssen wara l-ftehim bejn l-istituzzjonijiet tal-UE Stqarrija għall-istampa: Il-Kummissjoni tniedi inizjattiva ġdida biex ittejjeb is-saħħa u s-sikurezza tal-ħaddiema Skeda informattiva: Prijoritajiet soċjali tal-Kummissjoni Juncker Segwi lil EU-OSHA fuq Facebook, Twitter, LinkedIn, YouTube jew inkiteb biex tirċievi l-bullettin fix-xahar tagħha OSHmail. Tista' wkoll tirreġistra biex tirċievi aħbarijiet u informazzjoni regolari mingħand EU-OSHA permezz tal-RSS feeds. Segwi lil Marianne Thyssen fuq Facebook u Twitter Inkiteb biex tirċievi bl-email u bla ħlas il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni